[Resensie] Aardklop: Hemelruim | Maroela Media
Paul du Toit en Tinarie van Wyk-Loots. Foto: Aardklop
Besluite. Almal neem daagliks honderde besluite wat die een na die ander (soms onsigbare) rimpeleffek op ons lewens het, of het dit? Is ons lewens dalk net toeval? Of 'n reeks gebeure wat reeds uiteengesit is op 'n tydlyn wat jy volg, sonder om enige bewustelike besluit te neem om dit te doen?
In die produksie Hemelruim kry die gehoor die geleentheid om te sien hoe en of elke besluit wat ons neem, gaan sorg vir 'n ander uitkoms in ons lewens.
'n Paartjie, Mariaan, vertolk deur Tinarie van Wyk-Loots en Roelof, vertolk deur Paul du Toit, ontmoet tydens 'n braai. Vandaar sien die gehoor verskillende weergawes van dié twee se lewens wat in parallelle heelalle afspeel, elkeen met sy eie besluite en gevolge.
Die teks is geskryf deur Nick Payne terwyl die vertaling, ontwerp, regie en oorspronklike musiek deur Nico Scheepers behartig is. Nico het verlede jaar tydens Clover Aardklop die gehoor se asem weggeslaan met sy produksie Wentel waarin Anna-Mart van der Merwe te sien was en hy stel vanjaar nie teleur met Hemelruim nie.
Soos met Wentel maak Nico uitstekend gebruik van klank en musiek terwyl sy stelontwerp perfek bydra tot die storie wat vertel word.
Tinarie is uitstekend in die rol en spring foutloos en moeiteloos tussen die verskillende ingesteldhede van haar karakter, terwyl Paul du Toit se natuurlike toneelspel jou laat vergeet jy kyk na akteurs op 'n verhoog.
Hemelruim is pure teater, 'n visuele fees vir die oog en is beslis 'n moet-sien produksie tydens Aardklop.